《游青玉峡》
宋代·李吕

双剑插银潢，飞下作惊瀑。
奔流两山间，峡石峙青玉。
大声殷其雷，余响乱琴筑。
澄泓神龙居，秽浊不敢触。
派别入危亭，湍激如转毂。
亭前石磴斜，快泻皱明縠。
我来濯尘缨，一览骇心目。
雾罩香炉峰，龟鹤舞见腹。
山尖应更好，恨不骑黄鹄。
老坡五字句，敛袵三敬读。
是翁久已仟，鲲鲸随绝足。
犹有出尘语，与世作轨躅。
援笔记姓名，良惭学貂续。

作者简介：李吕（1122—1198）生于宋徽宗宣和四年，卒于宁宗庆元四年，年七十七岁。端庄自重，记诵过人。年四十，即弃科举。好治易，尤留意通鉴。教人循循善诱，常聚族百人，昕夕击鼓，聚众致礼享堂，不以寒暑废。吕著有《澹轩集》十五卷，《国史经籍志》传于世。